Source: http://www.egyenlobanasmod.hu/article/view/525_2009
Timestamp: 2018-07-20 04:41:29
Document Index: 33490161

Matched Legal Cases: ['Bíróság ', 'bíróság ', 'Bíróság ', 'bíróság ', 'bíróság ', 'Bíróság ', 'Bíróság ', 'Bíróság ', 'Bíróság ']

Egyenlő Bánásmód Hatóság - EBH/525/2009
EBH/525/2009
Kérelmezők-közérdekű igényérvényesítés keretében- 2007. augusztus 16-án a Hatósághoz írt kérelmükben oktatási szegregációra hivatkozással kérték az eljárás megindítását a H-i Önkormányzattal és az. F. Iskolával szemben. Előadták, hogy a H. Megyei Bíróság elsőfokú ítéletében megállapította mind az önkormányzattal, mind az oktatási intézménnyel szemben az etnikai alapú szegregációt és az oktatás feltételeihez való hozzájutás terén az etnikai alapú közvetlen diszkriminációt. Kérelmezők mellékelték az elsőfokú bíróság ítéletét. A Hatóság a H. Megyei Bíróság fenti ítéletének áttanulmányozását követően a bíróság tájékoztatását kérte az elsőfokú ítélet jogerejét illetően, s mivel arról kapott tájékoztatást, hogy az ítéletet valamennyi alperes megtámadta a D-i Ítélőtáblánál, a hatósági eljárást fel kellett függesztenie. A jogerős ítélet kézhezvételét követően, az abban foglaltakat alapul véve- elutasította Kérelmezők kérelmét, ugyanis a másodfokú bíróság ítéletében mellőzte a jogellenes elkülönítés tényének a felperesekkel szembeni megállapítását, és az attól való eltiltást.
Kérelmező a Fővárosi Bíróság előtt megtámadta a Hatóság döntését, egyben bejelentette, hogy a fenti jogerős ítélettel szemben felülvizsgálati kérelmet nyújtott be a Legfelsőbb Bíróságnál.
A Legfelsőbb Bíróság részben hatályon kívül helyezte az Ítélőtábla döntését, és az Önkormányzat és oktatási intézmény terhére a jogellenes elkülönítés miatti jogsértést megállapító, annak abbahagyására, az attól való eltiltásra vonatkozó rendelkezéseit- a teljesítési határidőre vonatkozó rendelkezést mellőzve- helybenhagyta.
A Hatóságnak a Legfelsőbb Bíróság fenti ítélete kézhezvételét követően korábbi elutasító határozatát vissza kellett vonnia , és a Legfelsőbb Bíróság jogerős ítéletének alapul vételével új határozatot kellett hoznia. Ebben megállapította, hogy az eljárás alá vont Önkormányzat a közoktatás szervezésével kapcsolatos feladat-ellátási és fenntartói, irányítási tevékenységével hozzájárult a Kérelmező által sérelmezett jogellenes elkülönítés kialakításához és annak fenntartásához, az általa jóváhagyott döntésen alapult, hogy az oktatási intézmény a működtetése során a pedagógiai programban foglaltak alapján az osztályszervezés szempontjainak kialakítása, a tanulók osztályba sorolása, az osztályoknak az intézmény valamely meghatározott épületében (székhely- vagy tagépület) való elhelyezése, az adott osztályok létszámának és azon belül az etnikai kisebbséghez tartozók arányának kialakítása során megsértette az egyenlő bánásmód követelményét a cigány etnikumhoz tartozó tanulókkal szemben, jogellenes elkülönítést alkalmazott.
A Hatóság az eljárás alá vontakat kötelezte a jogsértő állapot megszüntetésére, és megtiltotta számukra a jogsértő magatartás jövőbeni tanúsítását.